Il-bieraħ Joseph tkellem dwar is-solidarjetà. Solidarjetà mal-Greċja u l-Italja huma u jissieltu biex bir-riżorsi limitati tagħhom jassistu lir-refuġjati. Joseph qal li "ma nistgħux nitkellmu dwar solidarjetà jekk meta tiġi s-siegħa tal-prova ma nipprattikawhiex." Wara din id-dikjarazzjoni ċara ta' Joseph favur is-solidarjetà ikun xieraq jekk huwa ukoll jingħaqad mal-kunsilliera Hermann Schiavone (kunsillier f'Birżebbuġa), Michael Briguglio (kunsillier f'Tas-Sliema, Ralph Cassar (kunsillier f'Ħ'Attard) u ma' ħafna kunsilliera oħra ta' rieda tajba li qed jipproponu illi l-komunitajiet tagħna jaddottaw familja ta' refuġjati mis-Sirja. Fi kliem Joseph, din hi is-siegħa tal-prova u għalhekk ikun xieraq li l-Gvern Malti jissieħeb mal-Kunsilli Lokali u l-NGOs li jixtiequ b'solidarjetà jaddottaw familja Sirjana. Dan ikun messaġġ ċar ta' solidarjetà, li l-poplu Malti dejjem wera ma' min hu dgħajjef u mgħakkes.